**Eilif Armand** (1921–1993) var en norsk skuespiller, kjent fra scene og film.

Skuespiller
-----------

Eilif Armand debuterte i 1946 på Den Nationale Scene i *Barrabas* av Nordahl Grieg. Her var han ansatt fra 1948 til 1956 og igjen fra 1974. Fra 1958 til 1974 var Armand ansatt ved Nationaltheatret. I denne perioden spilte han 75 roller, blant andre Mikael i *Faust* (1963), Molvik i *Vildanden* (1964), professor Turman i *Geografi og Kiærlighed* (1967), professor Max Weber i *Toller* (1970), Oswald i *Kong Lear* og Jesper i *Kiærlighed uden Strømper* (1971) og John Morton, biskopen av Ely i *Richard III's liv og død* (1974).

På film har Eilif Armand blant annet hatt roller som kontrolløren i *Ukjent mann* fra 1951, bokbinder Lange i Bergen i *Hans Nielsen Hauge* fra 1961, kjøpmann Sagen i *Broder Gabrielsen* fra 1966, Birger, far i *Marikens bryllup* og den tilknappede i *Lukket avdeling*.

### Filmografi

* *Carl Gustav, gjengen og parkeringsbandittene* (1982) – ordføreren
* *Forfølgelsen* (1981) – Rasmus Knag, presten
* *Kjærleikens ferjereiser* (1979) – Skogman
* *Streik!* (1975) – Bjørn Ruud
* *Bobbys krig* (1974) – Tusseladden
* *Jentespranget* (1973)
* *Marikens bryllup* (1972) – Birger, far
* *Lukket avdeling* (1972) – Den tilknappede
* *Broder Gabrielsen* (1966) – kjøpmann Sagen
* *To på topp* (1965) – en matros
* *Marenco* (1964)
* *Hans Nielsen Hauge* (1961) – bokbinder Lange i Bergen
* *Ukjent mann* (1951) – kontrolløren

Lyriker, oversetter og litteraturanmelder
-----------------------------------------

Ved siden av arbeidet som scenekunstner skrev Armand også lyrikk, litteraturanmeldelser og oversatte nordisk lyrikk. Den kommunistiske avisen *Friheten* trykket allerede i 1946 Armands oversettelse av svenske Erik Blombergs dikt *Falskspillere*, som Armand hadde hentet fra Blombergs nyeste diktsamling *Nattens ögon* (1944). Julaften 1946 trykket *Friheten* Armands eget dikt med tittelen *Et barn er født - -*. Dette diktet åpner med strofene «Så armt forfrosset, grenseløst forlatt / av sol og vind, av mennesker og stjerner, / av selve livets lys! er ingen natt.» I februar 1947 åpnet Norges Kommunistiske Ungdomsforbunds 23. landsmøte med opplesning av Armands prolog *Kjempende ungdom*. Prologen ble neste dag trykket i avisen *Friheten*. Publiseringen av tekst i avisen som var hovedorganet til Norges Kommunistiske Parti sammenfalt med at han var en av flere kunstnere som høsten 1947 signerte på et opprop der de oppfordret «norske åndsarbeidere» til å stemme på NKP. Oppropet ble innledet med ordene «Den optimismen som ble utløst ved nazismens fall, er hos mange i ferd med å slå om til frykt og manglende tro på framtida.» Blant de øvrige kunstnerne som undertegnet oppropet var André Bjerke, Johan Borgen, Paul Gauguin, Torborg Nedreaas og Inger Hagerup.

1962 anmeldte Eilif Armand lyrikeren Kolbein Falkeids diktsamling *Gjennom et glass-skår* i avisen *Friheten*.

Familie
-------

Eilif Armand var gift med Elisabeth. Deres barn er skuespillerne Frøydis, Merete og Gisken, og førskolelæreren og barnebokforfatteren Yngvil Armand.

Referanser
----------

1. 1 2   Discogs, Discogs artist-ID 938438, besøkt 9. oktober 2017[Hentet fra Wikidata]
2. ↑   Norsk biografisk leksikon, nbl.snl.no[Hentet fra Wikidata]
3. ↑  «I synsvinkelen: Falskspillere». *Friheten*. 13. august 1946.
4. ↑  Eilif Armand (24. desember 1946). «Et barn er født». *Friheten* – via Nasjonalbiblioteket.
5. ↑  «NKU's landsmøte åpnet i formiddag». *Friheten*. 21. februar 1947.
6. ↑  «Kjempende ungdom / Eilif Armands prolog ved åpningen av NKU's landsmøte». *Friheten*. 22. februar 1947.
7. ↑  «Fra norske åndsarbeidere». *Friheten*. 17. oktober 1947.
8. ↑  Eilif Armand (14. desember 1962). «Lyriker for ungdommen?». *Friheten* – via Nasjonalbiblioteket.

Eksterne lenker
---------------

* (en) Eilif Armand på Internet Movie Database Rediger på Wikidata

* (no) Eilif Armand hos Nationaltheatret Rediger på Wikidata

* (no) Eilif Armand hos Sceneweb Rediger på Wikidata

* (sv) Eilif Armand i Svensk Filmdatabas Rediger på Wikidata

* (en) Eilif Armand hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** BIBSYS **·** Geni **·** VIAF **·** LCCN **·** KulturNav **·** Discogs
 |